In mort’e babbu meu

Ispinta da su entu ’e sa morte
rutta est s’alvure manna chi tenia,
s’alvure antiga de sa domo mia,
chi daiat car’umbra in custa corte.
Ancora fit deretta bell’e forte
e de sabios fruttos provvidia.
Ispinta dae su entu de sa morte
rutta est s’alvure manna chi tenia.

Fist tue cussa pianta babbu caru
de Desulu sa fama e i s’onore
bene pesada, cun donz’isplendore
in custos altos cúccuros a ciaru,
mastru de onz’onestu e sant’imparu
esempiu de onestade e cortesia.
Ispinta dae su entu de sa morte
rutta est s’alvure manna chi tenia.

Fisti nàschidu poveru, e pesadu
cun meres pius malos chi non bonos;
però sos naturales tuos donos
tind’hana dae tantos separadu.
Mortu ses ben’istante e rispettadu
ca tue fist de Desulu sa ghia.
Ispinta dae su entu de sa morte
rutta est s’alvure manna chi tenia.

Cudd’ispiritu forte chi tenias
t’hat fatt’andare in terra a longu passu;
e saltad’in sa vida has donzi giassu
pro incher sas umanas traversias.
E sempre amento su chi mi naias
cun seriedade manna e simpatia.
Ispinta dae su entu de sa morte
rutta est s’alvure manna chi tenia.

«O fizu meu ist’attentu e sanu
e ue podes cun su mundu affronta;
mi chi como sa zente no est tonta
e t’istrazzat su tuo dae manu.
Non brighes cun nisciunu cristianu
ca su brigare no est valentia».
Ispinta dae su entu de sa morte
rutta est s’alvure manna chi tenia.

«Ma si t’esset forzosu a fagher briga,
briga ene chi s’ateru non riat
e si un’atera orta in cara t’iat
tremat issu e non tue che ispiga.
Apprezza de onzunu sa fatiga,
nè tropp’ispendas nè hapas suria».
Ispinta dae su entu de sa morte
rutta est s’alvure manna chi tenia.

«Sa vida o fizos est una misura
e arguai si bene non pensades.
Bois giovanos fortes camminades
senza ider camminu nè cresura.
O discoidades troppu o a curtura
cheries forzare s’ora istabilia».
Ispinta dae su entu de sa morte
rutta est s’alvure manna chi tenia.

«Tottus hamus un’ora in custa vida.
Cussa s’iscat mantenner’e usare,
ca si cussa ti lassas iscapare
no nd’acciapas un’atera in sa chida.
E chie foras de tempus l’hat godida
est ruttu che imbreagu in mesu ia».
Ispinta dae su entu de sa morte
rutta est s’alvure manna chi tenia.

«Si ti pones a fagher una cosa
faghel’aberu finz’a la finire.
Cuddu de cumenzare e de fuire
in chirca e mezzus arte gloriosa,
est propriu de sa gente preizosa,
chi sempre hà fattu male sa frundia».
Ispinta dae su entu de sa morte
rutta est s’alvure manna chi tenia.

«Pappa su pane chi giughes in manos
senza pensare a su ’e su ighinu,
si no che i su cane in su trainu
pèrdese sos buccones pius sanos;
e non ti firmes pro faeddos vanos
si ses cun su dovere a marrania».
Ispinta dae su entu de sa morte rutta
est s’alvure manna chi tenia.

«Non sias mai amigu de Pretore
ne de puliziotto o uscieri,
ca de amigos su giustizieri
no nde podet mantenner cun ardore.
Tue sighi sa via ’e s’onore
si cheres viver senza tribulia».
Ispinta dae su entu de sa morte
rutta est s’alvure manna chi tenia.

«E a Deus adora cun su coro
cun vera e profunda intenzione
ca tantos ch’andan in prucessione
s’anima giughen niedda che moro,
senza pensare chi sa vid’insoro
benit a sa segura finitia».
Ispinta dae su entu de sa morte
rutta est s’alvure manna chi tenia.

Custu e ateras cosas naraias
che re antigu, sézidu in coghina.
Senza connoscher libros de dotrina
che a mie, pius de me nd’ischias,
ca in s’anima sabia giughias
sa vena giusta de sa poesia.
Ispinta dae su entu ’e sa morte
rutta est s’alvure manna chi tenia.

Ma tue oe ses mort ’e sutta terra
cudd’aspettu severu s’est cuadu,
sa fronte chi sempr’alta hasa pesadu
est rutta senza pena e senza gherra,
isparida che luminosa serra
a un isboltu de sa vida mia.
Ispinta dae su entu de sa morte
rutta est s’alvure manna chi tenia.